
RAPORT DE SPECIALITATE

privind aprobarea Actului adițional nr. 1 la Acordul de parteneriat nr. 24637/02.12.2020 pentru dezvoltarea de proiecte comune de transport și mobilitate în județele Caraș-Severin și Timiș încheiat între Municipiul Reșița, prin Consiliul Local Reșița,  Municipiul Timișoara, prin Consiliul Local Timișoara, Județul Caraș-Severin, prin Consiliul Județean Caraș-Severin și Județul Timiș, prin Consiliul Județean Timiș
Având în vedere Referatul de aprobare nr. SC2021-3742/10.02.2021 a Primarului Municipiului Timișoara și Proiectul de hotărâre privind aprobarea Actului adițional nr. 1 la Acordul de parteneriat nr. 24637/02.12.2020 pentru dezvoltarea de proiecte comune de transport și mobilitate în județele Caraș-Severin și Timiș încheiat între Municipiul Reșița, prin Consiliul Local Reșița,  Municipiul Timișoara, prin Consiliul Local Timișoara, Județul Caraș-Severin, prin Consiliul Județean Caraș-Severin și Județul Timiș, prin Consiliul Județean Timiș. Facem următoarele precizări:
Prin Hotărârea Consiliului Local al Municipiului Timişoara nr. 462/27.11.2020 s-a aprobat Acordul de parteneriat nr.  24637/02.12.2020 pentru dezvoltarea de proiecte comune de transport și mobilitate în județele Caraș-Severin și Timiș încheiat între Municipiul Reșița, prin Consiliul Local,  Municipiul Timișoara, prin Consiliul Local, Județul Caraș-Severin, prin Consiliul Județean Caraș-Severin și Județul Timiș, prin Consiliul Județean Timiș.

Prin art. 2 alin. 1 pct. 1 din acord s-a prevăzut că obiectul acestuia îl constituie colaborarea dintre parteneri în vederea dezvoltării de proiecte comune de transport și mobilitate în județele Caraș-Severin și Timiș și asigurarea cadrului necesar accesării de finanțări, implementării și monitorizării acestor proiecte. Unul dintre proiectele vizate fiind:

1.
Modernizare infrastructură feroviară pentru implementarea soluției de transport tip “train-tram” pe ruta Reșița Sud – Bocșa - Timișoara Nord și asigurarea legăturii cu Aeroportul Timișoara.

Ulterior încheierii Acordului, în urma discuțiilor purtate cu Ministerul Transporturilor și Infrastructurii, s-a propus cuprinderea tronsonului de cale ferată Voiteni – Stamora Moravița - frontieră, sens în care ministerul a propus o nouă denumire a proiectului, respectiv  ,,Reabilitare/modernizare infrastructură feroviară Reșița Nord – Timișoara Nord cu extensie Voiteni - Stamora Moravița – frontieră”.

Totodată, prin adresa nr. 50702/17.12.2020 transmisă de către Ministerul Transporturilor și Infrastructurii către Primăria Municipiului Reșița se menționează cuprinderea proiectului în graficul de activități în vederea accelerării implementării acestuia.

În conformitate cu prevederile  art. 4 alin. 1 din acord Partenerul nr. 1 - Municipiul Reșița și-a asumat realizarea unui studiu de prefezabilitate (după caz) și a caietului de sarcini pentru elaborarea SF  “Proiect modernizare infrastructură feroviară pentru implementarea soluției de transport tip “train-tram” pe ruta Reșița Sud - Timișoara Nord” în colaborare cu ceilalți parteneri, caietul de sarcini cuprinzând criteriile privind soluția rutei de transport și unitatea administrativ-teritorială pe care o traversează, studiul realizându-se în conformitate cu soluțiile astfel definite, partenerii având obligația conlucrării.

Ori, Hotărârea Guvernului nr. 907/2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice la art. 3 și art. 4 prevede realizarea unei note conceptuale și a temei de proiectare.  Mai mult, art. 6 alin. 2 din același act normativ stipulează că studiul de prefezabilitate se elaborează pentru obiective/proiecte majore de investiţii, cu excepţia cazurilor în care necesitatea şi oportunitatea realizării acestor obiective de investiţii au fost fundamentate în cadrul unor strategii, unor master planuri, unui plan de amenajare a teritoriului ori în cadrul unor planuri similare în vigoare, aprobate prin acte normative.
Prin Hotărârea Guvernului nr. 666/2016 pentru aprobarea documentului strategic Master Planul General de Transport al României Ministerul Transporturilor, Infrastructurii și Comunicațiilor a cuprins în master plan reabilitarea/modernizarea infrastructurii feroviare fără a se menționa traseul care face obiectul acordului.

Mai mult, Strategia de dezvoltare a infrastructurii feroviare 2021-2025 prevede reabilitarea/ modernizarea infrastructurii feroviare fără a se menționa traseul acordului.

    
Având în vedere prevederile art. 1243 din Legea 287/2009  Codul Civil, republicat, cu modificările și completările ulterioare, care stipulează că dacă prin lege nu se prevede altfel, orice modificare a contractului este supusă condițiilor de formă cerute de lege pentru încheierea sa.

   
Mai mult, art. 1270 alin. 2 din Legea 287/2009  prevede: contractul se modifică sau încetează numai prin acordul părţilor ori din cauze autorizate de lege.

 
În temeiul prevederilor art. 129 alin. (2)  lit. a), d) şi e), alin. (7) lit. k), lit. n) și lit. p), precum şi art. 9 lit. c), art. 139 alin. (1) din Ordonanța de urgență a Guvernului nr. 57/2019 privind Codul Administrativ, Consiliul local exercită atribuţii privind unitatea administrativ-teritorială, organizarea proprie, precum şi organizarea şi funcţionarea aparatului de specialitate al primarului, ale instituţiilor publice de interes local şi ale societăţilor şi regiilor autonome de interes local, îndeplineşte atribuţii privind gestionarea serviciilor de interes local asigurând, potrivit competenţelor sale şi în condiţiile legii, cadrul necesar pentru furnizarea serviciilor publice de interes local privind  dezvoltarea urbană şi serviciile comunitare de utilităţi publice de interes local, hotărând, în condiţiile legii, cooperarea sau asocierea cu alte unităţi administrativ-teritoriale din ţară sau din străinătate, precum şi aderarea la asociaţii naţionale şi internaţionale ale autorităţilor administraţiei publice locale, în vederea promovării unor interese comune.

Față de cele de mai sus propunem modificarea, prin act adițional, al art. 2 alin. (1) pct. 1 din Acordul de parteneriat nr. 24637/02.12.2020 încheiat pentru dezvoltarea de proiecte comune de transport și mobilitate în județele Caraș-Severin și Timiș între Municipiul Reșița, prin Consiliul Local Reșița, Municipiul Timișoara, prin Consiliul Local Timișoara, Județul Caraș-Severin, prin Consiliul Județean Caraș-Severin și Județul Timiș, prin Consiliul Județean Timiș în sensul înlocuirii denumirii proiectului Modernizare infrastructură feroviară pentru implementarea soluției de transport tip “train-tram” pe ruta Reșița Sud – Bocșa - Timișoara Nord și asigurarea legăturii cu Aeroportul Timișoara cu denumirea  Reabilitare/modernizare infrastructură feroviară Reșița Nord – Timișoara Nord cu extensie Voiteni - Stamora Moravița - frontieră.

Totodată, se impune și modificarea art. 4 alin. 1 care va avea următorul cuprins:

1.
Realizarea notei conceptuale, temei de proiectare și a caietului de sarcini pentru elaborarea studiului de prefezabilitate (după caz) și studiului de fezabilitate “Reabilitare/modernizare infrastructură feroviară Reșița Nord – Timișoara Nord cu extensie Voiteni - Stamora Moravița - frontieră” intră în responsabilitatea Partenerului 1 în colaborare cu ceilalți parteneri, caietul de sarcini cuprinzând criteriile privind soluția avizată a rutei de transport și unitatea administrativ-teritorială pe care o traversează, studiul de fezabilitate realizându-se în conformitate cu soluțiile astfel definite, partenerii având obligația conlucrării.
Având în vedere cele menţionate în prezentul raport, apreciem că proiectul de hotărâre privind aprobarea Actului adițional nr. 1 la Acordul de parteneriat nr. 24637/02.12.2020 pentru dezvoltarea de proiecte comune de transport și mobilitate în județele Caraș-Severin și Timiș încheiat între Municipiul Reșița, prin Consiliul Local Reșița,  Municipiul Timișoara, prin Consiliul Local Timișoara, Județul Caraș-Severin, prin Consiliul Județean Caraș-Severin și Județul Timiș, prin Consiliul Județean Timiș, îndeplinește condițiile pentru a fi supus dezbaterii și aprobării plenului consiliului local. 

